Üks ergutavamaid seda laadi teoseid on hollandlase dr. G. J. Renier raamat The English: Are they Human? Autor, kes inglaste seas on eland ligemale paarkümmend aastat, on eriti hästi kvalifitseerit sellele teemile kirjutama. Inglise sotsioloogia, poliitika ja majanduse tõlgitsejana enda rahvale ja Hollandi tutvustajana inglastele ta on nii intiimselt süvenend inglise oludesse ja vaimulaadi ning nii suveräänselt omandand ühe olulisema võtme inglise psüühhele - inglise keele-, et tema vaateid oled sunnit võtma tähelepanelikult ja huviga. Kui juurde lisada, et dr. Renier on vaimukas vaatleja, kelle paradoksaalne sulg ei paradoksle paradokside pärast, vaid kelle teritet väljendid alati tunduvad formuleerivat tõelisi tähelepanekuid viisil, mis meenutab parimat inglise traditsiooni, siis on selleks loodetavasti küllalt öeld, et raamatut esile tõsta kui ebatavalist nähet. Autori huvi on eeskätt psühholoogiline. Ta on veendund, et kui mitte inglasi üldse lugeda inimesteks, siis inglased on mitteinimlikud. Kuidas ja miks nad seda on, sellest räägib tema umbes kolmesajaleheküljeline teos.